《与仲弥性同次唐人二诗韵》
宋代·李衡

尽日困登陟，跏趺聊对床。
岩空眩层碧，草细函幽香。
吊古谩秋思，开尊延月光。
随身不竿木，作戏且逢场。
天面无纤霭，平川灏气吞。
搘筇临阁道，拂石憩云根。
柳映山前路，烟摇水北村。
醉归风满袖，斜月在蓬门。

作者简介：（1100—1178）扬州江都人，字彦平，号乐庵。高宗绍兴二年进士。授吴江主簿，有部使者侵刻百姓，投劾而归。后知溧阳县，留心民政。孝宗隆兴二年，召为监察御史。历枢密院检详、侍御史。因反对外戚张说以节度使掌兵权，除秘阁修撰致仕。晚年定居昆山，聚书逾万卷。